Kombuiswenke: Wat is die verskil tussen koeksoda en bakpoeier? | Maroela Media
Die verskil tussen bakpoeier en koeksoda is baie klein, maar dit kan jou bakproses merkwaardig beïnvloed.
Koeksoda is 'n eenvoudige ryselement met slegs een bestanddeel: natriumbikarbonaat. Natriumbikarbonaat reageer slegs wanneer dit met vloeistof en sure soos heuning, asyn, karringmelk of suurlemoensap gemeng word.
Koeksoda het 'n sterker smaak en geur as bakpoeier, so dit moet presies afgemeet word. Indien te veel koeksoda in 'n resep gebruik word, kan 'n seperige geur voorkom en jou resep oordonder.
Anders as bakpoeier, het koeksoda 'n manier om jou gebak 'n mooi goue kleur te gee, asook 'n unieke tekstuur. Koeksoda kan wel vinnig klonterig word, so maak seker jy sif dit goed voor jy dit gebruik.
Bakpoeier is ook 'n ryselement, maar het reeds sy eie suurbestanddele (gewoonlik kremetart) in. Dit hoef nie met enige spesifieke bestanddele gemeng te word om te werk nie.
Bakpoeier het nie 'n smaak nie, so dit is maklik om in enige resep met ander neutrale geure (soos melk) te gebruik.